User:Guhananda/sandbox

==  Peace of Mind ==

வாழ்வில் அமைதி வேண்டுமா?

மனிதன் வாழ்க்கை முழுவதும் விரும்புவது இன்பம்.

மனிதன் வாழ்க்கை முழுவதும் விரும்பாதது துன்பம்.

மனிதனின் வாழ்வில் இன்பம் கிடைத்தாலும்

அது அவன் விரும்பும் அளவு நீடிப்பதில்லை.

மனிதனின் வாழ்வில் துன்பம் வந்தாலோ

அது அவன் விரும்பும் வேகத்தில் நீங்குவதில்லை.

நீடிக்காத இன்பமும் நீங்காத துன்பமும்

மனிதனின் வாழ்வில் தொடர்கதையே.

மனிதனின் வாழ்வு இரண்டு பகுதிகள் சேர்ந்தது. ஒன்று மனம் சார்ந்த அகவாழ்வு. மற்றொன்று உடல் சார்ந்த புறவாழ்வு. இரண்டும் சேர்ந்ததே மனிதனின் உலகவாழ்வு. அகவாழ்வும் புறவாழ்வும் மிகவும் நெருங்கிய தொடர்புடையவை ஆயினும் அவற்றின் அடைப்படை இயல்புகள் வேறு. அதை புரிந்து கொள்வது அவசியம்.

மனிதனின் அகவாழ்வும் புறவாழ்வும் அமைதியாக இருந்தால் மட்டுமே அவன் உலகவாழ்வு அமைதியானதாக இருக்கும்.

நமது வாழ்க்கையானது 100% என வைத்துக் கொண்டால் உள்ளம் சார்ந்த அகவாழ்வு 40% எனவும் உலகம் சார்ந்த புற வாழ்வு 60% எனவும் வைத்துக் கொள்வோம்.

அகவாழ்வு :

அகவாழ்வில் நம்மை அறியாமல் நமது அடிப்படை இயல்புக்கேற்ப நினைவுகளும், உணர்வுகளும் தானாக தோன்றிக் கொண்டே இருக்கும். இவை நாமாக இயக்காமல் தாமாகவே இயங்கும் நினைவுகளும் உணர்வுகளும் ஆகும். இது மனிதனின் கட்டுப்பாட்டில் இல்லை.

தானாகவே தோன்றும் எண்ணங்களும் உணர்வுகளும் நம்மில் ஏற்படுத்தும் அனுபவங்களின் ஆயுள் அரை நொடி தான். அதைக் கண்டு கொள்ளாமல் விட்டு விட்டால் அது நமக்கு எந்த பாதிப்பையும் ஏற்படுத்தாமல் மனது தன்னிச்சையாக அடுத்த அனுபவத்திற்குப் போய்க் கொண்டே இருக்கும்.

இதை அடைய வேண்டும்; இதை விட வேண்டும்; இது இப்படிச் செயல்பட வேண்டும் என்று நாம் செய்யும் தீர்மானமே போராட்டத்தின் அடிப்படை..

இன்ப அனுபவம் தரும் உணர்வுகள், நல்ல உணர்வுகள் தான் வரவேண்டும் என்றும், துன்ப உணர்வுகள், கெட்ட உணர்வுகள் வரக்கூடாது என்றும் மனிதன் அகத்தை சீரமைக்க முயலும்போது, கடந்து போன, இறந்து போன அனுபவம் மீண்டும் உயிர் பெறுகிறது.

இயல்பாக ஓடி முடிந்திருக்க வேண்டிய அனுபவம் நமது விருப்பு, வெறுப்பின் காரணமாக மீண்டும் அகத்தில் மேல் எழுந்து போராட்டம் மனதில் ஆரம்பமாகிறது. அப்படிப் போராடுகின்ற மனம் தெளிவில்லாமல் கலங்கித் திரிகிறது; அமைதி இல்லாமல் தவிக்கிறது.

இந்த போராட்டம் நாமாகவே உருவாக்கியது. சும்மா இருந்தால் இந்த போராட்டம் இல்லை.

இந்த போராட்டத்திற்கு மனம் எந்த தீர்வையும் கொடுக்க முடியாது. நினைவுகளையும் உணர்வுகளையும் அதன் போக்கில் போக விட்டுவிடுவதே ஒரே தீர்வு. அகத்தை எதிர்த்து போராடாத நிலையில் அகப்பிரச்சினைகள் அனைத்தும் தாமாகவே தீர்வடைகின்றன.

அகத்தில் செயலற்றிருக்க வேண்டும். கவலைப்பட்டோ, கோபப்பட்டோ, பயந்தோ மனதைப் போட்டுக் குழப்பிக் கொண்டே இருப்பதால் அகத்தில் அமைதி வராது.

அகம் எந்த மனிதனின் எந்த விருப்பையும் வெறுப்பையும், நிபந்தனையையும், சட்டங்களையும் ஏற்றுக்கொள்வதில்லை.

அகத்தைச் சீரமைக்கும் நோக்குடன் செய்யப்படும் எந்த செயலும் அகத்திற்கு எதிராக அமைந்து - போராட்டத்தில் கொண்டு போய் விடுகிறது.

அகத்தைப் பொறுத்த அளவில் சரியான எண்ணமென்றோ நல்ல எண்ணமென்றோ தவறான எண்ணமென்றோ கெட்ட எண்ணமென்றோ எதுவும் கிடையாது.

எனக்கு இன்ப அனுபவம் வேண்டும், துன்ப அனுபவம் வேண்டாம் என்று ஆசைப்படாமல் இருந்தால் போதும். அகம் இயல்பாக அமைதியாக இருக்கும். இத்தகைய ஆசையைத்தான் புத்தர் துன்பத்திற்குக் காரணம் என்றார்.

அகத்தைக் கட்டுப்படுத்த செய்யும் எல்லா முயற்சியும் மனிதனுக்கு நிம்மதியின்மையை, அமைதியின்மையையே தரும்.

அகச் செயல்கள் அனைத்தும் நம்மை மீறிய செயல்கள் என்பதையும், நமது மன இயக்கம் அது இயல்புபடி தான் இயங்கும் என்பதையும் நாம் முழுமையாக ஏற்றுக் கொண்டாக வேண்டும்.

அதை மாற்ற எந்த முயற்சியும் செய்யாமல் சும்மா இருப்பதே அக அமைதிக்கு நல்லது.

அகத்தைப் பொறுத்தவரை நாம் ஒரு குழந்தையாக, ஒன்றுமில்லாத பார்வையாளனாக மாறிவிட வேண்டும்.

நமது விருப்பு, வெறுப்பின் காரணமாக நமது போராடுகின்ற மனதை போராடாத மனமாக, இயல்பாக இயங்கும் மனமாக மாற்றிவிட்டால் போதும். அது தான் ஞானநிலை.

அகத்தை அதன்வழியே போக விடு அதேசமயம் மனம் போகும் வழியில் நீ போய் விடாதே.

புறவாழ்வு

புற வாழ்வு உலகம் சார்ந்த வாழ்வு.

புறச் செயல்கள் சிந்தித்தி உணர்ந்து உணர்வோடு செயல்படும் நிலை. நாமாகச் செயல்படும் நிலை. புத்தியையும் புலன்களையும் பயன்படுத்தி செயல்படும் நிலை. மனதால் ஈடுபடும் செயலும் உடலால் ஈடுபடும் செயலும் புறமாகும். புறச் செயல்கள் மூலம் தான் மனிதன் தன் வாழ்வை திட்டமிட்டு செயல்படுத்தியாக வேண்டும்.

புறவாழ்வில் நாம் சட்ட திட்டங்களை மதித்து நடந்தாக வேண்டும்;  சமூகத்தோடு ஒத்துப் போக வேண்டும். நமது செயல்கள் நமக்கு அமைதி தருவதோடு எவ்வகையிலும் அது பிறருக்கு இடையூறாக அமைந்து விடக் கூடாது.

புற வாழ்வில் நல்லது கெட்டது உண்டு. தேவையானது, தேவையற்றது உண்டு.

தனக்கும், குடும்பத்துக்கும், ஊருக்கும், நாட்டுக்கும், உலகத்துக்கும் பயனளிக்கக் கூடிய நல்ல செயலைச் செய்ய வேண்டும்.

செயலின் முக்கியத்துவம் உணர்ந்து, முழு ஈடுபாட்டோடும், உற்சாகமாகவும், பதட்டம் இல்லாமலும் போராடாமலும் செயல்பட வேண்டும்.

அக உணர்வானது தன்னை எந்த வகையிலும் பாதிக்காமல் பார்த்துக் கொள்ளூம் அதே சமயம் மனிதன் அந்த உணர்வுகளைத் தன் செயல் பாட்டுத் திறனை மேம்படுத்திக் கொள்ள ஒரு தூண்டுகோளாக பயன்படுத்திக் கொள்ள வேண்டும்.

நமது செயலானது முடிவுற்றதும் அதுவும் அக உணர்வோடு கலந்து விடுவதால் செயல்களின் விளைவையும் புறக்கணித்து விட வேண்டும்.

புற உலகைப் பொறுத்த அளவில் நாம் முயற்சியுடன் திட்டமிட்டு செயல்பட்டால் தான் அனைத்தையும் சீராக்க முடியும். எல்லாம் அதுவாகவே சரியாகிவிடும் என்று விட்டுவிட்டால் அவை சரியாகாது.

புறத்தைப் பொறுத்த அளவில் செயலில் தான் தீர்வு இருக்கிறது.

புற வாழ்க்கையைப் பொறுத்த அளவில் நாம் ஒரு அறிஞனாக செயல்பட வேண்டும். புறப்பிரச்சினைக்குத் தீர்வு திட்டமிட்ட செயல்பாடு. புறத்தில் எல்லாமே நாம் தான் செய்ய வேண்டும் என்பதைப் புரிந்து செயலைத் தியானமாக செய்வது கர்மயோகம்.

புற வாழ்வில் அமைதியைப் பெற நாம் செய்ய வேண்டிய எல்லாவற்றையும் சரியான காலத்தில் சரியான முறையில் செய்துவிட வேண்டும். செய்யக்கூடாத எதையும் தவறியும் செய்து விடக்கூடாது.

இதன்படி நடந்தால் பெரும்பாலும் புற வாழ்வில் அமைதி கிட்டும்.

புற வாழ்வில் செய்ய வேண்டியவைகள்:

தினமும் காலையில் எழுந்ததும் எல்லோரும் இன்புற்று வாழ இரண்டு நிமிடம் பிரார்த்தனை செய்யுங்கள். தினமும் இரவு உறங்குமுன் இறைவனுக்கு நன்றி கூறுங்கள்.

பெற்றோரையும் குருவையும் வணங்குங்கள். பெரியோர் சொல் கேளுங்கள். உங்கள் பெற்றோர், உங்கள் மனைவி, உங்கள் குழந்தைகள், உடல் சார்ந்த உறவினர் எல்லோரது நியாயமான தேவைகளையும் முடிந்தவரை பூர்த்தி செய்யுங்கள். அவர்கள் நிம்மதியாக வாழ ஆவன செய்யுங்கள்.

பணிபுரியும் இடத்திலும் சரி, பழகும் எல்லா இடங்களிலும் சரி கனிவோடு நேர்மையாகப் பழகுங்கள். கடமையைத் தவறாமல் செய்யுங்கள்.

உடல் நலம் பேணுங்கள். இளமை நிலையற்றதென உணருங்கள். அவசியமானால் மட்டும் பேசுங்கள். கண்களை மூடிக் கொள்ளுங்கள். காதை அடைத்துக் கொள்ளுங்கள். அமைதியாக இருங்கள். பொறுமையாக இருங்கள்.

உங்களைத் திட்டுபவரையும் மன்னியுங்கள். அவரை வளமுடன் வாழ வாழ்த்துங்கள். உங்கள் வேலையை மட்டும் பாருங்கள்.

கடவுளின் ஆசீர்வாதத்திற்காக, ஞானம் மிக்க மகான்களது ஆசிகளுக்காக நாட்டம் கொள்ளுங்கள். அதற்காக செயல்படுங்கள். மகான்களது கருத்துக்களுக்கு முக்கியத்துவம் கொடுங்கள்.

மனசாட்சி சொல்கிறபடி செயல்படுங்கள். சூழ்நிலை மாறவேண்டும் என்று எதிர்பார்க்காமல் நீங்களே உங்களை மாற்றிக்கொள்ளுங்கள். கஷ்டங்களைப் பொறுத்துக் கொள்ளுங்கள்.

சரி செய்ய முடியாத கஷ்டத்தை அமைதியாக ஏற்றுக் கொள்ளுங்கள். கடவுள் அருளால் எல்லாம் சரியாகிவிடும் என்று மனதார நம்புங்கள். முடிந்தவரை சொந்த காலில் நிற்க முயலுங்கள். உங்கள் வேலைகளை நீங்களே செய்யுங்கள். எந்த வேலையையும் ஒத்திப் போடாதீர்கள். அதிக நேரத்தை பிரார்த்தனைகளிலும் தியானத்திலும் செலவிடுங்கள். இறைவனிடம் நீங்கள் சரணடையுங்கள். எப்பொழுதும் பயனுள்ள வேலையைச் செய்து கொண்டிருங்கள். பயனுள்ள நூல்களைப் படியுங்கள்.

கவலை ஒரு கற்பனை வலை. கவலைப்படுவதை உடனே நிறுத்துங்கள். சும்மா கவலைப்படுவதால் எதுவும் மாறிவிடாது. எல்லாம் சரியாகிவிடும்” என நம்புங்கள். இறைவனிடமும் உங்களிடமும் நம்பிக்கை வையுங்கள். கவலைக்கான காரணத்தைக் கண்டுபிடியுங்கள். அதற்கான தீர்வையும் கண்டுபிடியுங்கள். ஈடுபாட்டோடு செயலில் இறங்குங்கள். கவலை காணாமல் ஓடிவிடும்.

சுயநலமற்று தொண்டாற்றுங்கள். எந்த பிரதிபலனும் எதிர்பாராது தொண்டாற்றுங்கள். பிறரை சந்தோஷப்படுத்துங்கள். சிறியதோ, பெரியதோ உங்களால் முடிந்த மட்டும் பிறருக்குத் தொண்டு புரியுங்கள்.

செல்வம் நிலையற்றதென உணருங்கள். காதற்ற ஊசியும் வாராது காணும் கடைவழிக்கே என்றார் பட்டினத்தார். சேர்த்து வைத்த எதையும் கடைசியில் கூடவே எடுத்துச் செல்ல முடியாது. எனவே பிறருக்குக் கொடுங்கள். கொடுத்து உதவுங்கள். கொடுப்பதில் தான் இன்பம் – பெறுவதில் அல்ல.

புலால் உண்ணாதீர்கள். பசியோடிருப்பவன் யாராயினும் உணவு கொடுங்கள். கேடு கண்டிரங்குங்கள். கவலையோடிருப்பவன் யாராயினும் ஆறுதல் சொல்லுங்கள்.

தனியாக இருக்கும்போது உங்களது எண்ணங்களில் கவனமாக இருங்கள். மற்றொருவரோடு சேர்ந்து இருக்கும்போது எண்ணம், சொல் இரண்டிலும் கவனமாக இருங்கள். பலரோடு சேர்ந்து இருக்கும்போது எண்ணம், சொல், செயல் ஆகிய மூன்றிலும் கவனமாக இருங்கள். கவனம் இல்லாவிடில் பெருந்துன்பம் வரும்.

தேவைகளைக் குறையுங்கள். உங்கள் வாழ்க்கைத் தேவைக்கு தவறாமல் நேர்வழியில் பொருளீட்டுங்கள். வருமானத்திற்கு மேல் செலவு செய்யாதீர்கள். கடன் வாங்கி செலவு செய்யாதீர்கள். வட்டிக்கு வாங்கி செலவு செய்யாதீர்கள்.

உங்களுக்கு மிகவும் அவசியமானவற்றை மட்டும் தேர்ந்தெடுங்கள், வாங்குங்கள், பயன்படுத்துங்கள். செய்ய வேண்டிய எல்லாவற்றையும் செய்ய வேண்டிய சரியான நேரத்தில் நீங்கள் விரும்பினாலும் விரும்பாவிட்டாலும் தவறாமல் செய்து விடுங்கள்.

நேர்மையாகவே நடந்து நிம்மதியாக இருங்கள். விட்டுக் கொடுப்பவர் கெட்டுப் போவதில்லை. எதிலும் விட்டுக் கொடுங்கள்.

புற வளர்ச்சியை பெறுக்குவதை விட்டு அக வளர்ச்சியைப் பெறுக்குங்கள். துறவு மனப்பான்மையை வளருங்கள். எல்லா போலித்தனங்களையும் விடுங்கள். இருப்பதே போதும் என திருப்தி அடையுங்கள்.

மெளனம் பழகுங்கள். மெளனம் மாபெரும் தவம். அனைத்து ஆசைகளையும் விட்டுவிட  முடியாவிட்டாலும் அவசியமற்ற, நிம்மதியைக் கெடுக்கக் கூடிய, ஆசைகளையாவது விட்டுவிடுங்கள். ஆசைகளை சீரமையுங்கள். தீயவர்கள் கண்களில் படாதவாறு போய்விடுங்கள்.

புற வாழ்வில் செய்யக்கூடாதவைகள்.

பிறர் விஷயத்தில் தலையிடாதீர்கள். யாரையும் எதையும் குறைகூறாதீர்கள். காரணமின்றி பிறர் உங்களைத் திட்டினால் திட்டுபவர் மீது பழி உணர்ச்சி கொள்ளாதீர்கள். உலகப் புகழை விரும்பாதீர்கள்.

உலகப் பெருமையை விரும்பாதீர்கள். பிறர் மதிக்க வேண்டுமென விரும்பாதீர்கள். ஒரு பொழுதும் பிறர் மீது பொறாமை கொள்ளாதீர்கள். உங்கள் துன்பத்திற்கு பிறரை பலிகடா ஆக்காதீர்கள். பொதுமக்களின் கருத்துக்கு முக்கியத்துவம் அளிக்காதீர்கள்.

பொறுப்புக்களைத் தட்டிக் கழிக்காதீர்கள். தப்பி ஓடப் பார்க்காதீர்கள். மேலும் மேலும் பெருமைக்காக புதிய பொறுப்புக்களை ஏற்காதீர்கள். மேலும் மேலும் ஆடம்பரத்திற்காக புதிய புதிய உறவுகளைக் கூட்டாதீர்கள்.

மனதை வெறுமையாக வைத்திருக்காதீர்கள். எதிர்ப்பைக் கண்டு பயப்படாதீர்கள்.

நடந்து முடிந்ததைப் பற்றிக் கவலைப்பட்டு நடக்க வேண்டிய நல்லவற்றை இழந்து விடாதீர்கள்.

உடலையும் மனதின் அமைதியையும் கெடுக்கும் தூண்டுதல்களை உண்டாக்கும் இடங்களுக்குச் செல்லாதீர்கள். துன்பம் தரும் மனிதர்களைப் பார்க்காதீர்கள். காம உணர்வைத் தூண்டும் புத்தகங்கள், தொலைபேசி பேச்சுக்கள், தொலைக்காட்சி காட்சிகள், இணையதள வலைத்தளங்கள் ஆகியவைகளை  முழுவதுமாக விலக்குங்கள்.

பயனற்றவைகளை ஆடம்பரத்திற்காக வாங்காதீர்கள். பிறரின் வசதிகளை காப்பியடிக்க முயலாதீர்கள். அதற்காக தவறான வழியில் பொருள் ஈட்டாதீர்கள்.

மன அமைதி வேண்டுமென்றால் செய்யக்கூடாதது எதையும் செய்யாதீர்கள். யாரையும் திட்டாதீர்கள். யாரையும் வெறுக்காதீர்கள். யாரிடமும் கோபம் கொள்ளாதீர்கள். யாரையும் துன்புறுத்தாதீர்கள். யாரிடமும் வஞ்சமோ, பழியுணர்வோ கொள்ளாதீர்கள். தர்ம நியாயத்திற்குப் புறம்பாகப் பேசாதீர்கள். பொய் சாட்சி சொல்லாதீர்கள். யார் மனமும் புண்பட பேசாதீர்கள். குறிப்பாக அன்னை, தந்தை, ஆசான், பசியோடிருப்பவர், நோயாளிகள், ஏழைகள், பெண்கள், குழந்தைகள்,குருக்கள், இயலாத வயது முதிர்ந்தோர், ஞானமடைந்த ஞானிகள், ஆகியோர் மனம் நோக மறந்தும் பேசிவிடாதீர்கள். அவர்கள் துயரம் உங்கள் வாழ்வை நாசமாக்கிவிடும்.

பிறரின் ரகசியங்களை, தவறுகளை, ஏழ்மைகளை உங்களுக்குச் சாதகமாக்கிக் கொள்ளாதீர்கள். யாருக்கும் தெரியாது என்று எண்ணி எந்த தவறையும் எப்போதும் செய்யாதீர்கள்.

இறைவன் எப்போதும் எல்லாவற்றையும் உங்கள் உள்ளும் வெளியும் மறைந்திருந்து உங்களைக் கண்காணித்துக் கொண்டே இருக்கிறான். உங்களுடைய எல்லா எண்ணங்களும் சொற்களும், செயல்களும், மறைத்தல்களும் உங்கள் மனதிலும்  இயற்கைப் பதிவேட்டிலும் தவறாமல் பதிவு செய்யப்படுகின்றன. எனவே உங்கள் தவறுக்கு நிச்சயம் தண்டனை உண்டு. அது ஏதோ ஒரு வகையில் உங்களைத் துன்புறுத்தும். இது நிச்சயம். எனவே தவறு செய்யாதீர்கள்.

யாருடைய அமைதியையும் எந்த வகையிலும் கெடுக்காதீர்கள். பிறரது மன அமைதியைக் குலைக்கும் யாருக்கும் மன அமைதி கிடைக்காது. மன அமைதி பெற அவனுக்குத் தகுதியும் கிடையாது.

யாருக்கும் எந்தவகையிலும் துரோகம் செய்யாதீர்கள். துரோகிகளுக்கு மன அமைதி கிடைக்காது. தெரிந்தோ தெரியாமலோ துரோகம் செய்திருந்தால் பாதிக்கப்பட்டவர்களிடம் மன்னிப்பு கோருங்கள். அவர்கள் வருத்தம் மறைந்து வாழ்த்தும் வகையில் அவர்களுக்கு சரியான பரிகாரம் பண்ணுங்கள். அதைவிடுத்து யாகம் பண்ணுவதோ, தீர்த்த யாத்திரையோ, அர்ச்சனை செய்வதோ, குளங்களில் நீராடுவதோ சரியான பரிகாரமாகாது. உங்களால் பாதிக்கப்பட்டவர்களின் ஆசிதான் உங்கள் குற்ற உணர்வைப் போக்கும். உங்கள் மனதுக்கு அமைதியைத் தரும்.

உங்களிடம் மன்னிப்பு கேட்பவர் யாராயினும் அவரை முழுமையாக மன்னித்து மகிழ்வியுங்கள்.

தேவையில்லாத சம்பிரதாயங்களுக்கும் மூட நம்பிக்கைகளுக்கும் அடிமையாகாதீர்கள்.

அடுத்தவனைப் பார்த்து ஆதங்கப்படாதீர்கள். அவனுக்கு அறிவுரை சொல்லி அல்லல்படாதீர்கள். கட்சி, சாதி, மதம், மொழி, நிறம், நாடு பற்றி யாருடனும் விவாதம் செய்யாதீர்கள். குறிப்பாக கடவுள் உண்டா இல்லையா என்பது பற்றி கண்டிப்பாக விவாதம் செய்யாதீர்கள். யாருடைய எந்த பிரச்சினையிலும் நீங்களாக குறுக்கிடாதீர்கள், மூக்கை நுழைக்காதீர்கள். எப்போதும் எங்கும் எவருக்கும் நீங்களாகவே புத்திமதி சொல்லப் போகாதீர்கள்.

எதிர்பார்ப்பும் ஏமாற்றமும் ஒரே நாணயத்தின் இரண்டு பக்கங்கள். எதையும் யாரிடமும் எதிர்பார்க்காதீர்கள். எதிர்பார்ப்பு ஏமாற்றம் தரும். எதிர்பார்ப்பு மன அமைதியைக் கெடுக்கும்.

பெரும்பாலும் மனிதர்கள் சுயநலமானவர்களே. உங்கள் நிலைமை மோசமானால் உங்களைக் கைதூக்கிவிட உங்கள் உற்றார், உறவினர், உலகம் எல்லாம் உங்கள் உதவிக்கு ஓடி வருவார்கள் என்று சிறிதும் எதிர்பார்க்காதீர்கள்.

யாரையும் ஏமாற்றாதீர்கள். யாரைப்பற்றியும் கோள் சொல்லாதீர்கள். இல்லாததைச் சொல்லாதீர்கள். எதற்கெடுத்தாலும் முணுமுணுக்காதீர்கள். எதைப் பார்த்தாலும் எரிச்சல்படாதீர்கள்.

சிறு துரும்பும் பல் குத்த உதவும். எனவே யாரையும் பகைத்துக் கொள்ளாதீர்கள்.

மனிதனின் முதல் எதிரி மது. குடி குடியைக் கெடுக்கும். குடி கூட இருப்பவரையும் கெடுக்கும். உலகில் நடக்கும் தவறுகளில் 90% குடியால் நடப்பவை. எனவே எதுவரினும் மதுவைத் தொடாதீர்கள்.

புகை பிடித்தால் புற்றுநோய் வரும். எனவே புகை பிடிக்காதீர்கள். வாழ்க்கையைத் தொலைத்து விடாதீர்கள்.

விலை மகளிரை ஒருபோதும் நெருங்காதீர்கள். பிற பெண்கள் யாரோடும் உடல் தொடர்பை எக்காலத்தும் வைத்துக் கொள்ளாதீர்கள். பாலியல் கொடுநோயால் பரிதவிக்காதீர்கள்.

பிறன் மனை நோக்காதீர்கள். மனைவியை நேசியுங்கள்; மதியுங்கள். மனைவியைத் தவிர மற்ற பெண்களையெல்லாம் பெண் தெய்வங்களாகப் பாருங்கள். அந்த தெய்வங்களிடம் தவறு செய்தால் இப்பிறப்பில் மட்டுமல்ல எப்பிறப்பிலும் உங்களுக்கு விமோசனம் கிடைக்காது.

சூதாட்டம் தருமரையே தலைகுனிய வைத்தது. எனவே மறந்தும் சூதாடாதீர்கள்.

குதிரை மீது பந்தயம் கட்டினால் குபேரனும் குடிசைக்குப் போய்விடுவான். எனவே குதிரை மீது பந்தயம் கட்டாதீர்கள்.

லாட்டரி சீட்டு வாங்காதீர்கள். டிக்கெட் இல்லாது பயணம் செய்யாதீர்கள். இலவசப் பொருள்களுக்காக, அடுத்தவர் சொத்துக்காக ஏங்கி அலையாதீர்கள். ஏமாற்றுக்காரர்கள் பின் செல்லாதீர்கள்.

அதிக லாபத்திற்கு ஆசைப்பட்டு பைனான்சில் பணம் போட்டு இழக்காதீர்கள்.

குடும்பத்தை நிர்கதியாக விட்டுவிட்டு துறவு வாழ்க்கைக்குப் போகாதீர்கள்.

போலி சாமியார்களை நம்பாதீர்கள். பிள்ளைவரம் கேட்டு பின் செல்லாதீர்கள். உதவி செய்பவர்களைத் தடுக்காதீர்கள். இன்பம் இன்பம் என்று அலையாதீர்கள். உங்கள் இன்பத்திற்காகவே இந்த உலகம் இருப்பதாக நினைக்காதீர்கள். இந்த உலகத்தில் இருந்து இன்பத்தை பிழிந்து எடுக்க முயலாதீர்கள்.

ஒவ்வொரு மனிதனும் அவனவனது பூர்வ ஜன்ம வினையினால் ஆளப்படுகிறான். எனவே உங்கள் மகன், மகள், மனைவி, கணவன், வயதான பெற்றோர், தாத்தா, பாட்டி என உங்களோடு தொடர்புடைய பிறரின் சிரமங்களுக்காக, துக்கங்களுக்காக நீங்கள் கவலைப்பட்டு உடைந்து போகாதீர்கள். முடிந்தவரை அவர்கள் சிரமம் குறைக்க என்ன செய்ய முடியுமோ அதைச் செய்யுங்கள். அவர்கள் நலனுக்காக கடவுளை வேண்டுங்கள்.

இன்பத்தில் தலைகால் தெரியாமல் குதிக்காமலும் துன்பத்தில் துவண்டு போய் வதங்காமலும் எப்பொழுதும் நிதானமாக அடக்கமாக இருங்கள். அமைதியாய் நிம்மதியாய் இருங்கள்.

எந்த வித பயமோ, கவலையோ இன்றி வாழ்க்கையை அதன் போக்கில் அனுபவியுங்கள்.

கடந்த காலத்தை மறந்து விடுங்கள். எதிர்காலத்தைப் பற்றி எண்ணாதீர்கள். நிகழ் காலத்தில் வாழுங்கள். ஒவ்வொரு கணத்தையும் இனிதாக வாழ்ந்தால் வாழ்நாள் முழுவதும் இனிதாக வாழலாம்.

வாழ்க்கையின் ஒவ்வொரு அனுபவத்தையும் அப்படியே ஏற்றுக் கொள்ளுங்கள். அதுவே இறைவனின் விருப்பம். வருந்தாதீர்கள்; அமைதியாயிருங்கள்.

கர்த்தாவாக செயல்படுவதை விடுத்து கடவுளின் கருவியாக செயல்படுங்கள். எல்லா செயல்களையும் விளைவையும் கடவுளுக்கு அர்ப்பணித்து விடுங்கள். கர்வப்படாதீர்கள், அகந்தை கொள்ளாதீர்கள்.

அரசுக்கு வரி கட்ட மறவாதீர்கள். எந்த நாட்டில் வாழ்ந்தாலும் அந்த நாட்டு சட்டங்களை மதித்து வாழுங்கள்.

புறவாழ்வின் மேம்பாட்டுக்காக எவ்வளவோ சொல்லிக் கொண்டே போகலாம். புறவாழ்வின் வெற்றி தனிப்பட்ட மனிதனின் செயல்பாட்டைப் பொறுத்தே அமைகிறது.

அகப்பிரச்சினைக்குத் தீர்வு சும்மா இருப்பது. நம்மால் அகத்தில் எதுவுமே செய்ய முடியாது என்பதைப் புரிந்து கொண்டு அகத்தை சீரமைக்க எதையும் செய்யாதிருந்தால் அக அமைதி, அகவிடுதலை கிடைக்கும்.

புற வாழ்வில் அக உணர்வுகளை செயல்பாட்டை மேம்படுத்த தூண்டுகோளாக எடுத்துக் கொண்டு திட்டமிட்டு  செயல்பாட்டை சரிவரச் செய்தால் புறவாழ்வில் வெற்றி கிடைக்கும்.

மனித வாழ்வின் அமைதி அகத்தின் அமைதியும் புறத்தின் அமைதியும் கலந்த ஒன்று. மனிதன் அகத்தையும் புறத்தையும் சரியாக அமைத்துக் கொண்டால், மனதையும் உடலையும் சரியாக பராமரித்துக்கொண்டால் அவன் வாழ்க்கை முழுவதும் அமைதியும் நிம்மதியும் நிலைக்கும்.

உங்கள் வாழ்விலும் அமைதியும் நிம்மதியும் நிலைக்கட்டும்.

கடவுளுடன் தொடர்பு.

கடவுளிடம் அன்பு செலுத்துங்கள் கடவுளிடம் நட்பு கொள்ளுங்கள். கடவுள் மட்டுமே உங்களுக்கு உதவ முடியும். கடவுள் அருள் கிடைத்துவிட்டால் கவலை, பரபரப்பு, பயம், காமம், கோபம், வருத்தம், ஏமாற்றம், எரிச்சல், வெறுப்பு எல்லாம் வேகமாய் ஓடிவிடும். மன அமைதி நிரந்தரமாய் தங்கிவிடும்.

கடவுளை வெளியில் தேடுவதை விடுங்கள். உள்ளே இருக்கும் கடவுளுக்கு ஒளி கூட்டுங்கள். உங்களிடம் இருக்கும் கடவுளுக்கு பெருமை சேர்க்கும் விதத்தில் சிந்தியுங்கள், பேசுங்கள், செயல்படுங்கள். அனைத்திலும் ஆண்டவனைக் காணுங்கள்.

கடவுளே கடவுளைத் தேடி அலையும் விந்தை இந்த மானிடக் கடவுளர்களிடம் தான் உள்ளது.

இறைவன் எல்லா இடங்களிலும் இருக்கிறான். எனவே எல்லாமும் இறைவனின் வெளிப்பாடே.. எல்லாமும் பரமாத்மாவே.. நீங்களும் கடவுளே இதை நம்புங்கள். நான் தூய உணர்வு சொரூபி. நானே பிரம்மம். நானே கடவுள் என்று சொல்லுங்கள். உண்மை அதுவே. உண்மையான பிரம்மம் நீங்களே. நீங்கள் பரம்பொருளின் ஒரு அணுத்துகள். அதனால் நீங்களும் பரமாத்மா தான். இதை மறவாமல் இருந்தால் மன அமைதி உங்களிடம் நிலைத்து இருக்கும்.

இதை மறந்து நீங்கள் அகந்தை கொண்டு உங்களைத் திறமைசாலி என எண்ணி செயல்பட்டால் உங்களுக்கு மிஞ்சுவது துன்பமும் கவலையுமே.

எங்கும் எப்போதும் எல்லாமாகவும் இருக்கின்ற அருட்பேராற்றல், அருட்பேரறிவு “நீயே தெய்வம்” என்பதை உங்களுக்கு உணர்த்தி உங்கள் வாழ்நாள் முழுவதும் பொறுமை, நிறை செல்வம், உதவும் குணம், மன நிறைவு, மெய்ஞானம் எல்லாம் தந்து மன அமைதியோடு வாழ அருள்புரியட்டும். மனம் இதமான மனிதனே நீயும் தெய்வமே! நிறைவோடு வாழ்வாயாக! பற்றற்ற மனதோடு பார் புகழ வாழ்வாயாக! வாழ்க நீங்கள். வாழ்க வையகம். வாழ்க வளமுடன்.

இல்லறம் இனிமையாக

வாழ்நாள் முழுவதும் ஒருவருக்கொருவர் அன்பாக இருங்கள். ஒருவருக்கொருவர் உண்மையாக இருங்கள். ஒருவருக்கொருவர் உதவியாக இருங்கள். ஒருவருக்கொருவர் ஆறுதலாயிருங்கள். அடுத்தவர் நலனில் அக்கறையோடிருங்கள். முக மலர்ச்சியோடு இருங்கள். பொறுமையாக இருங்கள். இறையுணர்வோடு இருங்கள். இல்லறம் இனிமையாகும்.

ஞானம்

1. நான் உடல் அல்ல. நான் ஆன்மா என புரிந்து கொள்வதே ஞானம்.

2. நாமே இறைநிலையாக இயங்கிக் கொண்டு இறைநிலையை வெளியில் தேடினால் எப்படி அடைய முடியும்?

3. மேலே அணிந்திருக்கும் ஆடைகள் அனைத்தையும் நீக்கினால் தான் நிர்வாண உடலைப் பார்க்க முடியும். அது போல ஆணவம், கன்மம், மாயை எனும் மும்மலங்களை நீக்கினால் தான் நிர்மலமான ஆத்மாவைத் தரிசிக்க முடியும்.

4. நமக்கு ஏற்படும் துன்பங்கள் எல்லாம் நாம் அவற்றில் இருந்து விடுதலை ஆவதற்கே.

5. மரணம் உடலுக்கே. ஆத்மாவுக்கல்ல. நான் ஆத்மா. எனக்கு மரணமில்லை.

6. அக உணர்வுகள் எல்லாவற்றையும் புரிந்து கொள்ளும் நிலையே ஞானநிலை.

7. அக உணர்வுகள் எல்லாவற்றையும் சகஜமாக ஏற்றுக்கொள்ளும் நிலையே ஞானநிலை.

8. அக உணர்வுகள் எல்லாவற்றில் இருந்தும் கடந்து போகும் நிலையே ஞானநிலை.

9. மனதைச் சீரமைக்கத் தேவையில்லை என்பதைப் புரிந்து கொள்வது ஞானநிலை.

10. மனதின் இயக்கத்தை முழுமையாகப் புரிந்து கொள்வதே ஞானம்.

11. உன் மனதால் நீ உருவாக்கிய உலகத்தை முரண்பாடு இல்லாமல் ஏற்றுக்கொண்டு சுய முரண்பாடில்லாமல் வாழும் வாழ்க்கையே ஞானவாழ்வு.

12. நாம் வெளியில் தேடி அடைய வேண்டியது எதுவுமில்லை. எல்லாம் ஏற்கனவே உள்ளேயே இருக்கிறது என்பதை உணர்வது ஞானம்.

13. தோற்றத்தில் இருப்பது ஒடுங்குவதும் ஒடுக்கத்தில் இருந்து மீண்டும் தோன்றுவதும் ஒரு தொடர்கதை என்று உணர்வது ஞானம். 14. எல்லோரது பிறப்பும் ஆணின் சிறுநீர்ப் பாதை வழியே தொடங்கி பெண்ணின் சிறுநீர்ப்பாதை வழியே முடிவடைவதால் பிறப்பில் சாதி மத பேதமில்லை என்பது ஞானம்

நன்றி

அகவாழ்வு புறவாழ்வு பற்றிய கருத்துக்கள் தற்கால ஞானி திரு.பகவத் அவைர்களின் விளக்கத்தின் அடிப்படையில் அமைந்தது.